UNIONIN YLEISEN TUOMIOISTUIMEN TUOMIO (muutoksenhakujaosto)
17 päivänä maaliskuuta 2016
Asia T‑792/14 P
Eric Vanhalewyn
vastaan
Euroopan ulkosuhdehallinto (EUH)
Muutoksenhaku – Henkilöstö – Virkamiehet – Palkkaus – Kolmannessa maassa työskentelevät EUH:n työntekijät – Elinolosuhteista maksettavan korvauksen poistaminen Mauritiuksella työskentelevältä henkilöstöltä – Henkilöstösääntöjen liitteessä X olevan 10 artiklan yleisiä täytäntöönpanomääräyksiä ei ole annettu
Aihe:      Euroopan unionin virkamiestuomioistuimen (kolmas jaosto) 25.9.2014 antamasta tuomiosta Osorio ym. v. EUH (F‑101/13, Kok. H., EU:F:2014:223) tehty valitus, jossa vaaditaan tämän tuomion kumoamista.
Ratkaisu:      Euroopan unionin virkamiestuomioistuimen (kolmas jaosto) 25.9.2014 antama tuomio Osorio ym. v. EUH (F‑101/13) kumotaan siltä osin kuin siinä hylätään Eric Vanhalewynin nostama kanne. Euroopan ulkosuhdehallinnon (EUH) hallintopääjohtajan 19.12.2012 tekemä päätös, jossa tarkistetaan kolmansissa maissa työskentelevälle henkilöstölle elinolosuhteista maksettavan korvauksen määrää, kumotaan siltä osin kuin siinä poistetaan Euroopan unionin virkamiehiin sovellettavien henkilöstösääntöjen liitteessä X olevassa 10 artiklassa määrätty elinolosuhteista maksettava korvaus virkamiehiltä ja toimihenkilöiltä, joiden asemapaikka on Mauritiuksella.  EUH velvoitetaan korvaamaan oikeudenkäyntikulut.
Tiivistelmä
1.      Virkamiehet – Palkkaus – Kolmannessa maassa työskenteleviin virkamiehiin sovellettava palkkausjärjestelmä – Korvaus elinolosuhteista – Myöntämisedellytykset – Toimielinten velvollisuus antaa yleisiä täytäntöönpanomääräyksiä – Laiminlyönti – Seikka, johon virkamies ei voi vedota riitauttaessaan korvauksen myöntämiseen liittyvän päätöksen laillisuuden
(Henkilöstösääntöjen 110 artikla sekä liitteessä X oleva 1 artiklan kolmas kohta ja 10 artiklan 1 kohta)
2.      Virkamiehet – Henkilöstösäännöt – Yleiset täytäntöönpanomääräykset – Hyväksymismenettely – Hallinnon velvollisuus kuulla henkilöstökomiteaa – Henkilöstökomitean puuttuminen Euroopan ulkosuhdehallinnosta – Mahdollisuus kuulla komission henkilöstökomiteaa
(Henkilöstösääntöjen 99 artikla)
3.      Virkamiehet – Palkkaus – Kolmannessa maassa työskenteleviin virkamiehiin sovellettava palkkausjärjestelmä – Korvaus elinolosuhteista – Myöntämisedellytykset – Toimielinten velvollisuus antaa yleisiä täytäntöönpanomääräyksiä – Toimielin, joka on vielä mukautumisvaiheessa – Vaikutuksettomuus
(Henkilöstösääntöjen 110 artikla sekä liitteessä X oleva 1 artiklan kolmas kohta ja 10 artiklan 1 kohta)
1.      Henkilöstösääntöjen liitteessä X olevaan 1 artiklan kolmanteen kohtaan perustuva velvoite antaa kyseisen liitteen 10 artiklan 1 kohdan toiseen alakohtaan liittyviä yleisiä täytäntöönpanomääräyksiä ennen sellaisen päätöksen tekemistä, jolla vahvistetaan luettelo kolmansista maista, joiden elinolosuhteiden voidaan katsoa vastaavan tavanomaisia olosuhteita unionissa, selittyy sillä, että viimeksi mainitussa määräyksessä annetaan nimittävälle viranomaiselle erityisen laajaa harkintavaltaa näiden kolmansien maiden määrittämisessä.
Lainsäätäjä on siis määrätessään kyseisestä velvoitteesta halunnut yhtäältä, että perusteet, joiden mukaan nämä maat määritetään, vahvistetaan henkilöstösääntöjen 110 artiklan 1 kohdassa kuvatun yleisten täytäntöönpanomääräysten hyväksymismenettelyn mukaisesti, jolloin nimittävä viranomainen voi tutustua merkityksellisiin seikkoihin kuulemalla henkilöstökomiteaansa ja pyytämällä henkilöstösääntökomitean lausunnon. Toisaalta lainsäätäjä on halunnut, että nämä perusteet vahvistetaan abstraktisti ja erillään kaikista menettelyistä, joiden tarkoituksena on määrittää tietyssä yksittäistapauksessa, vastaavatko kolmannen maan elinolosuhteet tällä tavoin unionin olosuhteita, jotta vältettäisiin se vaara, että perusteiden valintaan vaikuttaa hallinnon mahdollisesti haluama lopputulos.
Näin ollen henkilöstösääntöjen liitteessä X olevassa 1 artiklan kolmannessa kohdassa ei voida katsoa vahvistettavan vain pelkkä muodollinen edellytys, jota on noudatettava päätöksessä, jossa vahvistetaan luettelo kolmansista maista, joiden olosuhteiden voidaan katsoa vastaavan tavanomaisia olosuhteita unionissa. Siinä määrätään pikemminkin siitä, että yleisten täytäntöönpanomääräysten antaminen tätä ennen henkilöstösääntöjen 110 artiklan 1 kohdassa kuvatun menettelyn mukaisesti, on edellytys, jonka on ehdottomasti täytyttävä, jotta tällainen päätös voitaisiin tehdä laillisesti.
Näin ollen se, että päätöksestä, jolla vahvistetaan luettelo kolmansista maista, joiden elinolosuhteiden voidaan katsoa vastaavan tavanomaisia olosuhteita unionissa, seuraa, että kantajalta poistetaan elinolosuhteista maksettava korvaus, on oikeudellisesti riittävä peruste oikeussuojan tarpeelle, joka viimeksi mainitulla on yleisten täytäntöönpanomääräysten antamista koskevan velvoitteen laiminlyöntiä koskevan kanneperusteen esittämiseen, sillä se on lakisääteinen edellytys, joka oli kyseisen päätöksen tekemisen edellytyksenä.
(ks. 25, 26 ja 32–34 kohta)
2.      Ks. tuomion teksti.
(ks. 38 kohta)
3.      Ks. tuomion teksti.
(ks. 45 kohta)